Lone Møller (S), 2002-05-03:
Da vores ordfører på området, fru Sophie Hæstorp Andersen, ikke kan være til stede, skal jeg læse følgende op: At udarbejde en lov, der fastslår principper om, hvordan en uegennyttig gave fra en frivillig donor til et ukendt medmenneske, og samtidig sikre, at den gave udnyttes til fulde, er bestemt ikke en let sag.
Det er en sag, der involverer både følelser, klar tænkning og principper.
Det er en sag, hvor det gælder om at holde tungen lige i munden. Det er ekstremt vigtigt for Socialdemokratiet, at den blodgave, som de frivillige donorer giver det danske samfund, bliver ydet respekt.
Vi mener, ligesom det fremgår af regeringens lovforslag, at det bedst gøres ved at søge at udnytte og nyttiggøre det donerede blod så optimalt og hensigtsmæssigt som overhovedet muligt bl.a. ved at sikre, at blodet kommer så mange mennesker til gavn som muligt.
Vi er i Socialdemokratiet meget enige i principperne i det fremsatte lovforslag: At kravet om, at bloddonorer også fremover skal være frivillige og ubetalte, fortsat gælder. Bloddonation skal fortsat betragtes som en gave, der gives fra et menneske til et andet menneske betingelsesløst.
At tapning kun må foretages på offentlige blodbanker.
At tapning som hovedregel kun må foretages med henblik på anvendelse til patientbehandling i Danmark og ikke, som man måske skulle tro af dagspressen, at man nu skal til at fange med lasso og tappe blod til kommercielt brug.
At det eksportforbud, der reelt har betydet et stort bureaukrati, når andre lande har henvendt sig til Danmark og bedt om lov til at købe blodprodukter fremstillet af blod, som var i overskud, i fremtiden ophæves.
At amterne fortsat skal støtte de frivillige donorkorps' arbejde og virksomhed er et krav.
At Seruminstituttets eneret på fremstilling og fremskaffelse af blodprodukter til de offentlige sygehuse ophæves, således at opgaven fremover også kan udføres af andre.
Vi er åbne over for at benytte nye metoder til fremskaffelse af blodprodukter til brug i det danske sundhedsvæsen.
Det er heller ikke, som ministeren sagde, en ny lov, som den nye regering pludselig har fundet på.
Denne her lov har været undervejs i et par år, og den tidligere socialdemokratiske regering har selv været med i det lovforberedende arbejde, som det kræver at fremsætte en så utrolig vigtig lov, der kan sikre den gode tradition, der er i Danmark, for at blod, der anvendes til patientbehandling, udgør en gave fra de frivillige danske bloddonorer til mennesker, der behøver hjælp.
Derfor er det vigtigt, at loven støttes af et størst muligt flertal i Folketinget, også fordi det er en sag, der berører alle danskere, både bloddonorer og blodmodtagere.
Men det er et faktum, at Seruminstituttet står over for store investeringer, hvis de skal leve op til at fremstille den mængde blodprodukter, der reelt efterspørges i den danske patientbehandling i dag og i de kommende år.
Vi er også opmærksomme på de retssager, der er rejst af EU-retten vedrørende det nuværende blodforsyningsmonopol, hvor Seruminstituttet har haft eneret på at fremstille blodprodukter til danske patienter.
Sagen er selvfølgelig ikke afgjort endnu, men det er jo klart en fordel, at vi selv indretter det danske system for fremstilling og fremskaffelse af blodprodukter, for jo bedre og jo større handlemuligheder har vi for selv at tilrettelægge nye metoder, der virker moderne, rationelle og i overensstemmelse med princippet om, at bloddonorer er folk, der er villige til at give en stor og menneskelig gave, frem for at tabe en sag, hvor vi blot skal rette os efter en bestemt afgørelse.
Vi er dog stadig usikre på, om dette lovforslag i dag indeholder alle de aspekter, der kræves for at opnå den fulde opbakning til loven, både her i Folketinget og i befolkningen.
Der er spørgsmål, der fortsat trænger sig på i den videre behandling af lovforslaget i det kommende udvalgsarbejde.
Vi ønsker bl.a., at ministeren oplyser, hvordan man ved udlicitering til fremskaffelse af blodprodukter sikrer, at prisen ikke i starten holdes kunstigt nede af private lægemiddelvirksomheder for senere at stige. Vi vil også drøfte med ministeren, om ministeren eventuelt vil være indstillet på at lave et ændringsforslag til loven, således at det lovfæstes, at der bliver et forpligtende amtskommunalt samarbejde til at sikre en fælles indsamling og et fælles udbud af dansk plasma mod til gengæld at få produkterne retur til de pågældende amter, således som det er blevet foreslået i Amtsrådsforeningens høringssvar. Jeg kan desværre ikke nå det hele, men jeg skal sige, at der er en del spørgsmål, som Socialdemokratiet ønsker belyst, før vi kan give vores endelige tilslutning til forslaget.
Det er utrolig vigtigt, at vi stadig sikrer den tillid og respekt, der kræves for at sikre en stor opbakning og tilknytning fra den danske befolkning.
Med hensyn til Enhedslistens forslag skal jeg sige, at Socialdemokratiet er meget optaget af at udvikle og styrke Seruminstituttets ekspertise, og det skal ikke skorte på velvillighed fra vores side i den henseende, men som beslutningsforslaget er udformet, kan vi ikke støtte forslaget på nuværende tidspunkt.